Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida

O‘zbekiston Respublikasi Prezidentining 2016-yil 27-dekabrdagi PQ-2699-son “O‘zbekiston Respublikasining 2017-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qarorining 21-bandiga muvofiq O‘zbekiston Respublikasi Oliy va o‘rta maxsus ta’lim vazirligi, Mehnat vazirligi va Moliya vazirligi qaror qiladi:
 1. Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlari (bundan buyon matnda Namunaviy shtatlar deb yuritiladi) 1-ilovaga muvofiq tasdiqlansin.
 2. Belgilansinki:
 Namunaviy shtatlar oliy ta’lim muassasalarining budjet mablag‘lari va o‘qitishning to‘lov-kontrakt shaklidan tushadigan mablag‘lari hisobidan joriy qilinadi;
 Namunaviy shtatlarni joriy qilinishi munosabati bilan boshqaruv, texnik, xizmat ko‘rsatuvchi va o‘quv-yordamchi xodimlar sonining qisqarishi qonun hujjatlarida belgilangan tartibda amalga oshiriladi;
 tashkiliy tuzilmasi O‘zbekiston Respublikasi Prezidenti yoki Hukumatining tegishli qarorlari bilan tasdiqlangan oliy ta’lim muassasalari uchun mazkur Namunaviy shtatlar ularning tasdiqlangan tashkiliy tuzilmasiga ta’sir etmagan (zid bo‘lmagan) holda qo‘llaniladi, bunda tashkiliy tuzilmada belgilangan shtat birliklari ushbu Namunaviy shtatlarda nazarda tutilgan lavozimlardan kelib chiqib, mos ravishda shakllantiriladi;
 ayrim oliy ta’lim muassasalarining shtatlar jadvallarini tuzishda, ular faoliyatining o‘ziga xos xususiyatlaridan kelib chiqib, O‘zbekiston Respublikasi Oliy va o‘rta maxsus ta’lim vazirligi, Bandlik va mehnat munosabatlari vazirligi va Moliya vazirligi bilan kelishilgan holda Namunaviy shtatlarda ko‘zda tutilmagan lavozimlar, tarkibiy tuzilmalar va xodimlar soni belgilanishi mumkin.
 3. Oliy ta’lim muassasalarining rektorlari shtat jadvallarini tasdiqlangan Namunaviy shtatlarga qat’iy amal qilgan holda moslashtirilishini ta’minlasin.
 4. Ayrim idoraviy normativ-huquqiy hujjatlar 2-ilovaga muvofiq o‘z kuchini yo‘qotgan deb topilsin.
 5. Mazkur qaror rasmiy e’lon qilingan kundan e’tiboran kuchga kiradi.
 1. Oliy ta’lim muassasalari (bundan buyon matnda OTM deb yuritiladi) xodimlarining soni moliya yilining birinchi sanasi holatidagi kunduzgi va sirtqi ta’lim shakllarida ta’lim olayotgan bakalavrlar va magistrlar (bundan buyon matnda talabalar deb yuritiladi) kontingentidan kelib chiqib, sirtqi ta’lim talabalari uchun — 0,4 koeffitsiyentni qo‘llagan holda, Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlariga muvofiq aniqlanadi. 
 2. Talabalarning kontingenti 10 000 nafardan ziyod bo‘lgan OTM xodimlarining soni tasarrufida OTM bo‘lgan vazirlik yoki idora tomonidan O‘zbekiston Respublikasi Oliy va o‘rta maxsus ta’lim vazirligi (boshqa vazirlik va idoralar tizimidagi OTMlar uchun), Bandlik va mehnat munosabatlari vazirligi va Moliya vazirligi bilan kelishilgan holda belgilanadi. 
 3. Xalqaro hamkorlik bo‘yicha prorektor (filial direktori o‘rinbosari) lavozimi OTM tomonidan xalqaro faoliyat (xorijlik talabalar soni 200 va undan ko‘p bo‘lganda yoki qo‘shma fakultet yoki qo‘shma dastur yoki xorijiy oliy ta’lim va ilmiy-tadqiqot muassasalaridan birining filiallariga muassislik qilish bitimlari mavjud bo‘lganda) yuritilgan taqdirda tasarrufida OTM bo‘lgan vazirlik yoki idoraning asoslantirilgan murojaatiga ko‘ra (boshqa vazirlik va idoralar tizimidagi OTMlar uchun) O‘zbekiston Respublikasi oliy va o‘rta maxsus ta’lim vazirining buyrug‘i asosida kiritiladi. 
 4. Bosh energetik lavozimi OTMda 40 ming kv.metr va undan yuqori umumiy o‘quv-laboratoriya, turar joy va boshqa maydon mavjud bo‘lganda kiritiladi. 
 5. Ilmiy kengashning ilmiy kotibi lavozimi ilmiy daraja beruvchi ilmiy kengash tashkil etilgan OTM uchun 1 birlik sonida kiritiladi. 
 6. Yuriskonsult (katta yuriskonsult) lavozimi O‘zbekiston Respublikasi Vazirlar Mahkamasining 2017-yil 1-maydagi 250-son O‘zbekiston Respublikasi Prezidentining “Yuridik xizmat faoliyatini tubdan takomillashtirish chora-tadbirlari to‘g‘risida” 2017-yil 19-yanvardagi PQ-2733-son qarorini amalga oshirish chora-tadbirlari haqida”gi qaroriga muvofiq belgilanadi. 
 7. Kotib — ish yurituvchi lavozimi 1 birlik hisobida rektor (filial direktori) va har bir prorektor (filial direktori o‘rinbosari) uchun alohida kiritiladi.
 8. Uslubchi lavozimi OTMda: 
 kunduzgi ta’lim talabalari soni 500 nafargacha bo‘lganda 1 birlik; 
 kunduzgi ta’lim talabalari soni 501 dan 3000 nafargacha bo‘lganda 2 birlik; 
 kunduzgi ta’lim talabalari soni 3001 va undan ziyod bo‘lganda, keyingi har 500 nafar talaba uchun qo‘shimcha 0,5 birlik hisobida, lekin OTM uchun 4 shtat birligidan oshmagan holda kiritiladi. 
 9. Tarbiyachi-pedagog lavozimi OTMda faoliyat ko‘rsatayotgan har bir talabalar turar joyi uchun 1 birlikdan kiritiladi. 
 10. Uslubchi lavozimi OTMda kunduzgi ta’lim talabalari soni 2500 nafargacha bo‘lganda 1 birlik hisobida, keyingi har 1000 nafar talaba uchun qo‘shimcha 1 birlikdan kiritiladi. 
 11. Sirtqi (Maxsus sirtqi) ta’lim uchun o‘quv-metodik ishlar bo‘yicha uslubchi lavozimi sirtqi (maxsus sirtqi) ta’lim talabalari soni 2000 nafargacha bo‘lganda 1 birlik hisobida, keyingi har 1000 nafar sirtqi (maxsus sirtqi) ta’lim talabalari uchun qo‘shimcha 1 birlikdan kiritiladi. 
 12. Kechki (smenali) ta’lim uchun o‘quv-metodik ishlar bo‘yicha uslubchi lavozimi kechki (smenali) ta’lim tashkil etilgan oliy ta’lim muassasalarida 1 birlik hisobida kiritiladi. 
 13. Sirtqi (maxsus sirtki) hamda kechki (smenali) ta’lim uchun o‘quv-metodik ishlar bo‘yicha uslubchi shtat birliklarini saqlash xarajatlari OTMning budjetdan tashqari mablag‘lari hisobidan amalga oshiriladi. 
 131. Tasarrufida akademik litsey va texnikum mavjud bo‘lgan OTMlarda ularga metodik yordam ko‘rsatish uchun 1 birlik hisobida bosh mutaxassis lavozimi kiritiladi. 
 Mazkur shtat birliklarini saqlash xarajatlari OTMning budjetdan tashqari mablag‘lari hisobidan amalga oshiriladi.
 14. Tibbiyot yo‘nalishlaridagi OTMlarda klinik ordinatura mavjud bo‘lganda 1 birlik hisobida muhandis lavozimi kiritiladi. 
 15. Tahririy-nashriyot bo‘limi boshlig‘i lavozimi bo‘limdagi xodimlar soni 5 birlik va undan ortiq bo‘lgan hollarda kiritiladi. Ushbu bo‘limda xodimlar soni 5 birlikdan kam bo‘lganda OTM rahbari buyrug‘i bilan bo‘lim boshlig‘i vazifasi muharrirlardan biriga yuklatiladi. 
 16. Tahririy-nashriyot bo‘limi xodimlarining shtat birligi o‘tgan moliya yilida bajarilgan ish hajmiga (mualliflik varag‘i hisobidan) asosan quyidagicha kiritiladi: 
 1 birlik muharrir lavozimi har bir 110 mualliflik varag‘i uchun; 
 1 birlik musahhih lavozimi har bir 210 mualliflik varag‘i uchun; 
 1 birlik texnik muharrir lavozimi har bir 900 mualliflik varag‘i uchun. 
 17. Kunduzgi ta’lim fakulteti dekani lavozimi fakultetda: 
 kunduzgi ta’lim talabalari soni 200 nafargacha bo‘lganda — 0,5 birlik; 
 kunduzgi ta’lim talabalari soni 200 dan ziyod bo‘lganda — 1 birlik hisobida kiritiladi. 
 18. Kunduzgi ta’lim fakulteti dekani o‘rinbosari lavozimi fakultetda: 
 kunduzgi va kechki (smenali) ta’lim talabalari soni 201 nafardan 400 nafargacha bo‘lganda — 0,5 birlik; 
 kunduzgi va kechki (smenali) ta’lim talabalari soni 401 nafar va undan ortiq bo‘lganda, keyingi har 200 nafar talaba uchun qo‘shimcha 0,5 birlik hisobida, lekin fakultet uchun 3 shtat birligidan oshmagan holda kiritiladi.
 19. Kunduzgi ta’lim fakulteti yoshlar bilan ishlash bo‘yicha dekan o‘rinbosari lavozimi fakultetda: 
 kunduzgi ta’lim talabalari soni 400 nafargacha bo‘lganda — 0,5 birlik; 
 kunduzgi ta’lim talabalari soni 401 nafar va undan ortiq bo‘lganda — 1 birlik hisobida kiritiladi. 
 20. O‘quv ishlari bo‘yicha dispetcher lavozimi kunduzgi ta’lim fakultetida talabalar soni 500 nafardan ortiq bo‘lganda 1 birlik, talabalar soni 1000 nafardan ortiq bo‘lganda qo‘shimcha 1 birlik hisobida kiritiladi. 
 21. Fakultetlarda ish yurituvchi lavozimi: 
 fakultetda talabalarning soni 200 nafardan ortiq bo‘lganda — 1 birlik; 
 fakultetda talabalarning soni 700 nafardan ortiq bo‘lganda — 2 birlik hisobida kiritiladi. 
 211. Sirtqi (maxsus sirtqi) ta’lim bo‘yicha dekan o‘rinbosari lavozimi fakultetda: 
 sirtqi (maxsus sirtqi) ta’lim talabalari soni 501 nafardan 1 000 nafargacha bo‘lganda — 0,5 birlik; 
 sirtqi (maxsus sirtqi) ta’lim talabalari soni 1 001 nafar va undan ortiq bo‘lganda 1,0 birlik hisobida kiritiladi. 
 Mazkur shtat birliklarini saqlash xarajatlari OTMning budjetdan tashqari mablag‘lari hisobidan amalga oshiriladi.
 22. Malaka oshirish va qayta tayyorlash fakulteti (markazi) dekani lavozimi malaka oshirish va qayta tayyorlash tinglovchilarining soni o‘rtacha yillik hisobda: 
 100 nafargacha bo‘lganda — 0,5 birlik; 
 100 nafardan ortiq bo‘lganda — 1 birlik hisobida kiritiladi. 
 23. Uslubchi lavozimi malaka oshirish va qayta tayyorlash fakulteti (markazi) uchun 1 birlik hisobida kiritiladi. 
 24. Ish yurituvchi lavozimi malaka oshirish va qayta tayyorlash fakulteti (markazi) uchun 1 birlik hisobida kiritiladi. 
 25. Magistratura bo‘limi O‘zbekiston Respublikasi Vazirlar Mahkamasining 2007-yil 10-sentabrdagi 190-son “O‘zbekiston Respublikasi oliy ta’lim tizimida magistratura faoliyatini yanada takomillashtirish, uning samaradorligini oshirish chora-tadbirlari to‘g‘risida”gi qarorida belgilangan shtat birliklariga muvofiq tashkil etiladi. 
 Bunda bo‘lim boshlig‘i va uslubchi lavozimlari: 
 OTMda magistrlar soni 200 nafargacha bo‘lganida — 0,5 birlik; 
 OTMda magistrlar soni 201 nafar va undan ortiq bo‘lganda — 1 birlik hisobida kiritiladi. 
 26. Ikkinchi bo‘limda quyidagi lavozimlar kiritiladi: 
 bo‘lim boshlig‘i — hisobda 4000 nafar va undan ortiq harbiy xizmatga majburlar va chaqiriluvchilar bo‘lganda 1 birlik; 
 muhandis — hisobda 500 dan 2000 nafargacha harbiy xizmatga majburlar va chaqiriluvchilar bo‘lganda — 1 birlik, hisobda 2000 dan 4000 nafargacha harbiy xizmatga majburlar va chaqiriluvchilar bo‘lganda — 2 birlik, hisobda 4000 nafar va undan yuqori harbiy xizmatga majburlar va chaqiriluvchilar bo‘lganda — 3 birlik. 
 27. Ikkinchi bo‘lim shtat birliklarini saqlash xarajatlari OTMning budjetdan tashqari mablag‘lari hisobidan amalga oshiriladi. 
 28. Sirtqi (maxsus sirtki) ta’lim mavjud bo‘lgan oliy ta’lim muassasalarida Sirtki (maxsus sirtki) bo‘lim tashkil etiladi. 
 Bo‘limda quyidagi lavozimlar kiritiladi: 
 bo‘lim boshlig‘i — 1 birlik; 
 uslubchi — 1 birlik. 
 29. Sirtqi (maxsus sirtki) bo‘lim shtat birliklarini saqlash xarajatlari OTMning budjetdan tashqari mablag‘lari hisobidan amalga oshiriladi. 
 30. OTMda omborxonalar (omborlar) soni 3 ta va undan ko‘p mavjud bo‘lganida 1 birlik omborxona mudiri lavozimi kiritiladi. 
 31. Omborchi lavozimi alohida turuvchi har bir omborxona (ombor) uchun 1 birlik hisobida kiritiladi. 
 32. Bino komendanti lavozimi har bir alohida turuvchi bino uchun 1 birlikdan kiritiladi, talabalar turar joylari binolari bundan mustasno. 
 33. Xo‘jalik mudiri lavozimi 400 nafar va undan ortiq nafar talaba istiqomat qiluvchi har bir talabalar turar joyi uchun 1 birlik hisobida kiritiladi. 
 34. OTMda issiqlik energiyasi, gaz ta’minoti va yong‘in xavfsizligi markazlashtirilgan boshqaruv tugmasi mavjud bo‘lganida kecha-kunduz ishlovchi dispetcherlik posti tashkil etiladi va har bir postga 4 birlikdan iborat bo‘lgan dispetcherlik xizmati operatorlari lavozimlari kiritiladi. 
 35. Talabalar turar joyi mudiri lavozimi har bir talabalar turar joyi uchun 1 birlik hisobida kiritiladi. 
 36. OTM balansida va foydalanishida bo‘lgan bino, inshootlar va jihozlarni joriy ta’mirlovchi va xizmat ko‘rsatuvchi ishchilar lavozimi quyidagilar bo‘yicha kiritiladi: 
 slesar-santexnik — suv quvurlari, kanalizatsiya va issiqlik quvvati bilan jihozlangan har 2800 kv.metr maydon uchun 1 birlik, lekin har bir OTMga 1 birlikdan kam bo‘lmagan holda; 
 elektromontyor — 700 ta yoritish nuqtalari (viklyuchatel, razetka va karoba) uchun 1 birlik (balansda bo‘lgan ko‘cha yoritish nuqtalari ham hisoblanadi), lekin har bir OTMga 1 birlikdan kam bo‘lmagan holda; 
 duradgor — OTM balansidagi bino (inshoot)larning foydalaniladigan har 3500 kv.metr maydoni uchun 1 birlik, lekin har bir OTMga 1 birlikdan kam bo‘lmagan holda; 
 ventilatsiya va konditsionerlashtirish tizimlarini ta’mirlash va xizmat ko‘rsatish bo‘yicha chilangar — 100 ta markazdan qochuvchi (tsentrobej) va derazali uskunalarga xizmat ko‘rsatish uchun 1 birlik lavozimda kiritiladi. 
 37. Binolarning ichki qismi, shu jumladan o‘quv, laboratoriyalar va xizmat xonalari, yo‘lak(koridor)lar, zinapoyalar, sport zallari va boshqa maydonlarni (talabalar turar joyining talabalar yotadigan xonalaridan tashqari) tozalovchi farrosh lavozimi har 800 kv.metr tozalash maydoni uchun 1 birlik hisobida kiritiladi. 
 38. OTM hududida joylashgan tashqi hojatxonalarni tozalovchi farrosh lavozimi har biri alohida turuvchi 8 ta va undan yuqori ochkolik hojatxona uchun 1 birlik hisobida kiritiladi. 
 39. Garderob (jihozlangan kiyim saqlash joylari) mavjud bo‘lganda bir smenada (lekin 2,5 smenadan ortiq bo‘lmagan holda) 250 ta xizmat ko‘rsatish joylari uchun 1 birlik hisobida garderobchi (kiyim saqlovchi) lavozimi (mavsumiy — 6 oyga) kiritiladi. 
 40. Liftchi lavozimi bir smenada (lekin 2,5 smenadan ortiq bo‘lmagan holda) bir binoda joylashgan va foydalanilayotgan bir lift yoki liftlar guruhi uchun 1 birlik hisobida kiritiladi. 
 41. Qorovul lavozimi alohida turuvchi binoning kecha-kunduz ishlovchi bir qo‘riqlash posti uchun dam olish va bayram kunlarini inobatga olgan holda 4 birlikdan ko‘p bo‘lmagan holda kiritiladi. 
 42. Bog‘bon lavozimi OTMning mevali bog‘, gulzor va ko‘kalamzorlashtirilgan 0,5 ga dan 2 ga gacha maydoni uchun 1 birlik, keyingi har bir 2 ga maydon uchun 1 birlik hisobida kiritiladi. 
 43. Hovli supuruvchi (dvornik) lavozimi OTMning tozalanadigan 2500 kv.metr maydoni uchun 1,0 birlik hisobidan kelib chiqqan holda kiritiladi. 
 44. Xo‘jalik bekasi (kastelyansha) lavozimi OTMning barcha talabalar turar joylarida istiqomat qiluvchi 500 kishigacha 1 birlik, keyingi har bir 250 kishiga 0,5 birlik hisobida kiritiladi. 
 45. Pasportist lavozimi: 
 talabalar turar joylarida 500 nafargacha talaba istiqomat qiluvchi OTM uchun 0,5 birlik; 
 talabalar turar joylarida 501 nafar va undan ortiq talaba istiqomat qiluvchi OTM uchun 1 birlik. 
 46. OTMda 1000 nafardan ortiq talaba istiqomat qiladigan uch yoki undan ziyod bir-biriga yaqin turuvchi talabalar turar joylari binolari mavjud bo‘lganda, talabalar turar joylari talabalar shaharchasiga birlashtirilishi mumkin. 
 Talabalar shaharchasi tashkil etilganda 1 birlik hisobida talabalar shaharchasi direktori lavozimi kiritiladi. 
 47. OTMda Avtomatlashtirilgan telefon stansiyasi mavjud bo‘lmaganda 1 birlikdan iborat aloqachi (aloqa elektr montyori) lavozimi kiritiladi. 
 48. Dispetcher — garaj boshlig‘i lavozimi OTMda 6 tadan kam bo‘lmagan avtotransport vositalari (yengil va yuk avtomashinalari, avtobuslar va kichik avtobuslar) bo‘lgan transport xo‘jaligi (garaj) mavjud bo‘lganda kiritiladi. 6 tadan kam avtotransport vositasi mavjud bo‘lsa, OTM rahbarining buyrug‘iga muvofiq OTMning ma’muriy xodimlaridan biriga garaj boshlig‘i vazifalarini bajarish yuklanadi. 
 OTMda 6 tadan ortiq avtotransport vositasi mavjud bo‘lganda 1 birlik mexanik lavozimi kiritiladi. 
 49. Haydovchi lavozimi OTM balansida mavjud har bir foydalanilayotgan avtotransport vositasi uchun 1 birlik hisobida kiritiladi. 
 Avtotransport vositalari haydovchilarini saqlash OTMning budjetdan tashqari mablag‘lari hisobidan amalga oshiriladi. 
 50. O‘zbekiston Respublikasi Vazirlar Mahkamasining 1999-yil 2-apreldagi 154-son “Budjetdan mablag‘ bilan ta’minlanadigan tashkilotlarda xizmat yengil avtotransportidan foydalanishni tartibga solish to‘g‘risida”gi qaroriga muvofiq, xodimlar soniga qarab, xizmat va navbatchi avtomashinalar uchun quyidagi normativlar belgilanadi: 
 1 ta xizmat mashinasi — OTM uchun; 
 1 ta navbatchi mashina — xodimlar soni 100 nafargacha bo‘lganda; 
 2 ta navbatchi mashina — xodimlar soni 100 dan 200 nafargacha bo‘lganda; 
 3 ta navbatchi mashina — xodimlar soni 200 dan 300 nafargacha bo‘lganda; 
 4 ta navbatchi mashina — xodimlar soni 300 nafar va undan ortiq bo‘lganda. 
 OTMning ta’lim jarayoni xususiyatidan kelib chiqqan holda, talabalar kontingentini inobatga olib maxsus avtomashinalarga (yuk avtomashinasi, avtobus) quyidagi limitlar o‘rnatiladi: 
 talabalar soni 5000 nafargacha bo‘lganda — 1 ta maxsus avtomashina; 
 talabalar soni 5000 nafardan ko‘p bo‘lganda — 2 ta maxsus avtomashina. 
 51. OTMda alohida muzey maqomiga ega bo‘lgan (tasdiqlovchi hujjat mavjud bo‘lganda) muzeylar mavjud bo‘lganda har biriga 1 birlik hisobida fond saqlovchi lavozimi kiritiladi. 
 52. OTMda alohida binoda turuvchi muzey mavjud bo‘lganda 1 birlik hisobida muzey kuzatuvchisi lavozimi kiritiladi. 
 53. Uy-joy kommunal xo‘jalik tizimiga o‘tkazilmagan OTM (bino)larda isitish mavsumida (5 oy) o‘t yoquvchi lavozimi: 
 markazlashgan isitish tizimida ko‘mir, torf, mazut va hokazolar bilan isitiladigan har bir qozonxonaga bir o‘rin almashish ish vaqti (smena) uchun 2 birlik hisobida, tabiiy gaz yoqilg‘isi bilan ishlaydigan har bir qozonxonalarda (qozonxona hajmidan qat’i nazar) bir o‘rin almashish ish vaqti (smena) uchun 1 birlik hisobida; 
 lokal isitish qozonxonalari orqali isitiladigan har bir alohida manzilda joylashgan binolar majmuasiga har bir o‘rin almashish ish vaqti (smena) uchun qozonlar soni 6 tagacha bo‘lsa 1 birlik, 6 va undan ortiq bo‘lsa 2 birlik hisobida. 
 Yil davomida yuvinish xonasi yoki basseyn ichki qozonxona hisobidan issiq suv bilan ta’minlanadigan OTMlarda yuqorida qayd etilgan o‘t yoquvchi (ishchi) lavozimlarining bittasi doimiy kiritiladi. 
 54. OTM markazlashgan isitish tizimi orqali isitilganda kompleks xizmat ko‘rsatuvchi chilangar (santexnik) lavozimi 1 birlik, agar boyler va nasoslar (er tagidan nasos orqali suv tortib oladigan suv yig‘uvchi minora (inshoot) mavjud bo‘lsa, bir o‘rin almashish ish vaqti (smena) uchun 1 birlik hisobida kiritiladi. 
 55. OTM balansida bo‘lgan, alohida manzilda (turuvchi) joylashgan yopiq yoki ochiq sport inshootlari uchun 1 birlik hisobida sport inshooti mudiri lavozimi kiritildi. 
 56. OTM balansida bo‘lgan, alohida manzilda (turuvchi) joylashgan har bir yopiq yoki ochiq suv havzasi (basseyn) uchun quyidagi lavozimlar kiritildi: 
 shifokor (vrach) va hamshira lavozimlari — 1 birlik hisobida; 
 suvni kimyoviy usulda tozalovchi (xloratorщik) lavozimi — 1 birlik hisobida. 
 57. OTM balansida bo‘lgan, alohida manzilda (turuvchi) joylashgan yopiq yoki ochiq sport inshootlarining umumiy maydoni 3000 kv.metr va undan ortiq bo‘lganda 1 birlik bino va inshootlardan foydalanish bo‘yicha muhandis va 1 birlik ishchi lavozimlari kiritiladi. 
 58. Vivariy mudiri lavozimi OTMda vivariy mavjud bo‘lganda, jonivor (hayvon) va shartli mollarga qarovchi xodimlar soni 5 nafar va undan ortiq bo‘lganda 1 birlik hisobida kiritiladi. 
 59. Ozuqa (em-xashak) kuxnyasi ishchisi lavozimi OTMda vivariy mavjud bo‘lganda 1,0 birlik hisobida kiritiladi. 
 60. Vivariydagi har 14 qafasdagi jonivor (hayvon)lar yoki 10 bosh shartli mol uchun 1 birlik hisobida jonivorlarni parvarish qiluvchi ishchi lavozimi kiritiladi. 
 61. OTMda alohida manzilda joylashgan har bir o‘quv poligonlari uchun 1 birlik hisobida zimmasiga poligonning moddiy-texnika bazasi saqlanishi hamda o‘quv-mashq jarayonining olib borilishi yuzasidan nazoratni amalga oshirish vazifalari yuklatiladigan poligon mudiri lavozimi kiritiladi. 
 62. OTMda alohida turuvchi san’at saroylari mavjud bo‘lganda, har biri uchun 1 birlik hisobida zimmasiga san’at saroyining moddiy-texnika bazasi saqlanishi hamda foydalanish jarayoni ustidan nazoratni amalga oshirish vazifalari yuklatiladigan san’at saroyi mudiri lavozimi kiritiladi. 
 63. OTMda Avtomatlashtirilgan telefon stansiyasi (ATS) mavjud bo‘lganda quyidagi lavozimlar kiritiladi: 
 350 dan ortiq telefon bog‘lamalari mavjud bo‘lsa 1 birlik stansiya boshlig‘i lavozimi; 
 1 birlik aloqa muhandisi lavozimi; 
 1 birlik aloqa bo‘yicha texnik lavozimi; 
 har 350 telefon bog‘lamalari (parallel bog‘lamalari bilan birgalikda) uchun 1 birlik aloqachi (aloqa elektr montyori) lavozimi. 
 64. OTMning o‘quv-yordamchi xodimlari soni quyidagi me’yorlar asosida kiritiladi: 
 kafedraga 1 birlik kabinet mudiri lavozimi yoki kafedra qoshida o‘quv laboratoriyalari mavjud bo‘lganda 1 birlik hisobida laboratoriya mudiri lavozimi; 
 OTMda laboratoriya jihozlari bilan ta’minlangan mavjud laboratoriya joylashgan har bir xona (auditoriya) uchun 1 birlik hisobida laborant lavozimi; 
 laborantlarning soniga 1:10 nisbatda muhandis yoki texnik lavozimlaridan biri; 
 OTMda tegishli jihozlar bilan ta’minlangan o‘quv ishlab chiqarish ustaxonasi mavjud bo‘lganda, har bir o‘quv ishlab chiqarish ustaxonasi uchun 1 birlikda ishlab chiqarish ta’limi ustasi lavozimi; 
 san’at va madaniyat yo‘nalishlarida kadrlar (pedagoglar) tayyorlovchi OTM va fakultetlarda tasdiqlangan o‘quv rejasida konsertmeyster qatnashishi lozim bo‘lgan 800 o‘quv soatidan kelib chiqqan holda, 1 birlik hisobida konsertmeyster va yetakchi konsertmeyster lavozimlari. Bunda belgilangan umumiy konsertmeystrlar shtat birligining 20 % idan ko‘p bo‘lmagan holda yetakchi konsertmeystr lavozimi joriy etilishi mumkin. 
 65. OTMning murojaati va O‘zbekiston Respublikasi Oliy va o‘rta maxsus ta’lim vazirligining xulosasi asosida o‘quv-yordamchi xodimlar soni mazkur me’yorlar asosida belgilangan o‘quv-yordamchi xodimlarning umumiy shtat birligi sonidan 20% dan ko‘p bo‘lmagan miqdorga ko‘paytirilishi mumkin. 
 66. Texnik-ta’mirlash va tezkor qayta tiklash xizmatining shtat birliklari soni va lavozimlari joriy va kapital ta’mirlash hajmlaridan, shuningdek loyiha-smeta hujjatlarida nazarda tutilgan ish turlaridan kelib chiqqan holda belgilanadi. 
 67. Texnik-ta’mirlash va tezkor qayta tiklash xizmati shtat birliklarini saqlash xarajatlari OTMning budjetdan tashqari mablag‘lari hisobidan qoplanadi. 
 68. Mazkur me’yorlar OTMlarning rahbar va pedagog xodimlarini qayta tayyorlash va ularning malakasini oshirish muassasalariga ham tatbiq etiladi.
 69. OTM mazkur me’yorlar asosida tuziladigan shtat jadvalini yuqori turuvchi vazirlik yoki idoraga ro‘yxatdan o‘tkazish uchun taqdim qilishda, unga asosiy ishlab chiqarish ko‘rsatkichlari to‘g‘risidagi ma’lumotlarni (talabalar kontingenti, binolar soni, maydonlar hajmi va boshqalar) rahbar, bosh buxgalter va reja-moliya bo‘limining boshlig‘i tomonidan imzolangan holda ilova qilishi shart. 
 70. OTM shtat jadvalining mazkur Namunaviy shtatlar va me’yorlar asosida hamda OTMning asosiy ishlab chiqarish ko‘rsatkichlariga muvofiq tuzilishi yuzasidan javobgarlik shaxsan OTM rahbari, bosh buxgalteri va reja-moliya bo‘limi boshlig‘i zimmasiga yuklatiladi.
 1. O‘zbekiston Respublikasi Oliy va o‘rta maxsus ta’lim vazirligi, Mehnat va aholini ijtimoiy muhofaza qilish vazirligi va Moliya vazirligining 2010-yil 15-dekabrdagi 485/1, 200-KK va 107-son “Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida”gi qarori (ro‘yxat raqami 2182, 2011-yil 14-yanvar) (O‘zbekiston Respublikasi qonun hujjatlari to‘plami, 2011-y., 3-son, 25-modda). 
 2. O‘zbekiston Respublikasi Oliy va o‘rta maxsus ta’lim vazirligi, Mehnat va aholini ijtimoiy muhofaza qilish vazirligi va Moliya vazirligining 2012-yil 30-apreldagi 179, 21-Q/Q va 40-son “Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarning namunaviy shtatlariga o‘zgartirishlar kiritish haqida”gi qarori (ro‘yxat raqami 2182-1, 2012-yil 18-may) (O‘zbekiston Respublikasi qonun hujjatlari to‘plami, 2012-y., 20-son, 225-modda). 
 3. O‘zbekiston Respublikasi Oliy va o‘rta maxsus ta’lim vazirligi, Mehnat vazirligi va Moliya vazirligining 2016-yil 30-maydagi 2-2016, 15-Q/Q va 41-son “Oliy ta’lim muassasalari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida”gi qarorga o‘zgartirishlar kiritish haqida”gi qarori (ro‘yxat raqami 2182-2, 2016-yil 20-iyun) (O‘zbekiston Respublikasi qonun hujjatlari to‘plami, 2016-y., 25-son, 312-modda).